Innritunardagur í íþrótta - og æskulýðsstarf á Akranesi Í dag , miðvikudaginn 29. ágúst mun grunnskólanemendum á Akranesi berast ígildi 5000 króna undir heitinu : “ Ávísun á öflugt tómstundastarf . ” Ávísunina er hægt að nota sem hluta af þátttökugjaldi eða æfingagjaldi í hin ýmsu félög sem sinna íþrótta - og félagsstarfi í bæjarfélaginu . Einnig er hægt að nota ávísunina sem hluta af skólagjaldi í Tónlistarskólann á Akranesi . Ávísunin gildir til 31. maí 2008 og eru fjölskyldur hvattar í bréfi frá bænum til að nýta ávísunina til öflugrar tómstundaiðkunar . Nokkuð bar á því haustið 2006 að ávísuninni var hent með ruslpósti sem berst daglega inn um bréfalúguna . Fólk er eindregið hvatt til að varast að láta ávísunina fara þá leið . Þá er bent á að þær fjölskyldur sem ekki fá ávísunina með póstinum í dag , séu líklegast ekki komnar með lögheimili á Akranesi samkvæmt Þjóðskrá og verða þær að snúa sér til bæjarskrifstofunnar . Á morgun , fimmtudaginn 30. ágúst er innritunardagur hjá íþrótta - og tómstundafélögum og eru fjölskyldur sömuleiðis hvattar til að kynna sér efni bæklings sem borinn verður í öll hús á Akranesi nú í vikunni þar sem íþrótta - og æskulýðsstarfið er kynnt .